text: 李維喬，字良父，江西南昌府豐城縣南湖人。生平.博綜群書，兼長古今文體，試輒第一。登萬曆三十七年己未科進士，授常州府武進知縣。武進為江南望邑，賦役繁重，仕宦鱗萃，胥吏盤踞為奸，豪僕乘之，表裡相結，遂至侵牟田稅，朘削小民，漁獵行戶。維喬悉釐革之，首禁火耗，庫無羨錢，衙門積蠹廉得主名，置諸法，豪僕素扞網者，戢不敢逞。初，錢糧比簿分官民二冊，每徵比止民戶按籍可稽，官戶率後期不至。維喬曰：正供一也，食祿逋賦非負國耶？以一例行徵比，糧無侵欺，民亦不擾，尚書孫慎行稱為廉能令。邑當往來孔道，持斧按部者車騎相錯，維喬絕不飭廚傳，結上官，過客歡治，行當殊擢，竟以疏節忤上臺意，解任歸。尋改武學教授。
metadata: erhwenkuo/wikipedia-zhtw
metadata: 李維喬
metadata: https://zh.wikipedia.org/wiki?curid=7482007